Juini kida‑ia kueʼe milagru xndeʼa ñayiu Israel,
ko dani ña ka jandixa‑i‑ia.
Duʼa n‑xetnaʼa nax n‑kidavaʼa Isaías.
Se xian tnuʼu tnuʼu Ianyuux nuu ñayiu kuu Isaías.
Xá n‑kuu kueʼe kuia n‑kidavaʼa‑s:
Xtoʼo‑da,
ña n‑ka jandixa ñayiu tnuʼu n‑xian tnuʼu‑da nuu‑i.
N‑dandeʼa‑n xa taxnuni‑n nuu‑i,
ko dani ña n‑ka jandixa ñaʼa‑i.
Xijan kuu xa ña n‑ka kuaʼa‑i xa jandixa‑i.
N‑kidavaʼa Isaías ɨnka vuelta:
N‑kida‑ia xa kuaa‑i.
N‑kida‑ia xa kuxee ini‑i.
N‑kida‑ia xa nduchi nuu‑i ña kuaʼa‑i xa kundeʼa‑i.
N‑kida‑ia xa ña kutnuni anu‑i.
N‑kida‑ia xa ña kuaʼa‑i xa natu ini‑i kuechi,
xa ndadavaʼa‑ia‑i.
Duʼa n‑jaʼan Isaías,
chi n‑xini‑s nax koo hora kixi Cristu,
Ia tundaʼa Ianyuux.
N‑kutnuni ini‑s xa taxnuni‑ia,
te n‑jaʼan ndaa‑s xaxeʼe‑ia.
Ko kueʼe ñayiu,
joon,
n‑ka jandixa‑i Jesús.
Nde dava se taxnuni nuu ñayiu Israel n‑ka jandixa‑ia.
Ko xaxeʼe se fariseu,
te ña n‑ka jaʼan kanda‑s xa jandixa‑s‑ia,
chi ña n‑ka juini‑s xa kineʼe ñaʼa koio se fariseu veñuʼu ñayiu Israel.
Chi se taxnuni nuu ñayiu,
n‑ka tna ini ka‑s xa koo koio ñayiu xañuʼu nuu mee‑s,
dada xa jaʼan Ianyuux xa ka kida‑s xavaʼa.
Hora ijan ni xee n‑jaʼan Jesús:
—Ɨɨn ñayiu,
nux jandixa ñaʼa‑i mee‑r,
ña jandixa‑i meni mee‑r,
chi jandixa‑i Ia n‑tundaʼa ñaʼa mee‑r tuku.
Te ɨɨn ñayiu,
nux ndeʼa ñaʼa‑i mee‑r,
duʼa ndeʼa‑i Ia n‑tundaʼa ñaʼa mee‑r.
Ná kuu luz vaʼa ka koko kuu mee‑r.
Vaa‑r ñuñayiu,
xa ntdaa ñayiu ka jandixa ñaʼa mee‑r,
ma kutuu koio ka‑i nuu nee.
Ɨɨn ñayiu,
nux teku‑i tnuʼu mee‑r,
ko ña chinuu‑i nax jaʼan‑r,
te ña ndadandaa‑r‑yɨ.
Chi ñatu vaa‑r xa ndadandaa‑r ñayiu,
vaa‑r xa dakaku‑r ñayiu,
xa maxku kuú koio‑i xiʼin kuechi‑i.
Ñayiu ña ka jandixa ñaʼa mee‑r,
ñayiu ña ka chinuu tnuʼu‑r,
ma kaku koio‑i.
Kɨu ndadandaa Ianyuux ntdaa xa io,
daa,
xiʼin tnuʼu n‑jaʼan mee‑r,
ndadandaa‑ia ñayiu jan.
Chi ñatu jaʼan‑r tnuʼu mee‑r.
N‑tundaʼa ñaʼa Taa‑r,
te n‑taʼu tniu mee‑ia nax jaʼan‑r te na tnuʼu jaʼan‑r.
Naʼa‑r xa nux jandixa ɨɨn ñayiu tnuʼu taʼu tniu Taa‑r,
te kutuu vaʼa‑i xiʼin‑ia kuia ma jɨn ndɨʼɨ.
Xijan kuu xa jaʼan‑r tnuʼu Taa‑r.
Tnuʼu n‑jaʼan mee‑ia nuu mee‑r,
tnuʼu ijan,
jaʼan mee‑r nuu mee‑n.